b'\n_START_ARTICLE_\nElanto\n_START_PARAGRAPH_\nElanto, virallisesti Osuusliike Elanto oli helsinkil\xc3\xa4inen osuuskauppa, joka toimi vuosina 1905\xe2\x80\x932003. Elanto fuusioitui HOK:n kanssa, jolloin syntyi vuonna 2004 aloittanut HOK-Elanto. _NEWLINE_Elanto oli tunnetuin ja merkitt\xc3\xa4vin edistysmieliseksi osuustoiminnaksi (E-liike) julistautuneista osuusliikkeist\xc3\xa4. Elanto perustettiin 15. lokakuuta 1905 ja sen ensimm\xc3\xa4isen\xc3\xa4 tuotantolaitoksena aloitti leipomo vuonna 1907. Elannon ensimm\xc3\xa4inen toimitusjohtaja 1905\xe2\x80\x931908 oli Asa Ensio. Alun perin leipomoalan tuotanto-osuuskunnaksi suunniteltu Elanto laajeni pian kulutusosuuskunnaksi, kun se avasi omat leip\xc3\xa4myym\xc3\xa4l\xc3\xa4ns\xc3\xa4 ja kahvilansa.\n_START_SECTION_\nOsuuskauppaliikkeen aateristiriidat 1910-luvulla\n_START_PARAGRAPH_\nElanto kasvoi kymmeness\xc3\xa4 vuodessa vahvaksi toimijaksi p\xc3\xa4\xc3\xa4kaupunkiseudun v\xc3\xa4hitt\xc3\xa4iskaupassa, kun se perusti leip\xc3\xa4- ja maitokauppoja l\xc3\xa4hes jokaiseen kaupunginosaan. Lis\xc3\xa4ksi Elanto k\xc3\xa4ynnisti meijeritoiminnan sek\xc3\xa4 alkoi paahtaa kahvia ja valmistaa kaljaa._NEWLINE_Vuonna 1915 Elannon johtoon nousi nuori juristi, sosiaalidemokraatti V\xc3\xa4in\xc3\xb6 Tanner, jonka kakkosmieheksi nimitettiin porvari Otto Valmari. Tanner haistoi ensimm\xc3\xa4isen maailmansodan vaikutukset sek\xc3\xa4 kaupank\xc3\xa4yntiin ett\xc3\xa4 kiinteist\xc3\xb6bisnekseen. Elanto hankki tontteja ja kiinteist\xc3\xb6j\xc3\xa4 yli oman tarpeen; tulevaisuuden varalle ja sijoitusmieless\xc3\xa4. Vakavarainen osuuskunta osti muun muassa Helsingin Aleksanterinkadulta suuren tontin ja nykyisest\xc3\xa4 Vantaan Pakkalasta l\xc3\xa4hes 700 hehtaarin Backaksen kartanon._NEWLINE_Ristiriidat p\xc3\xa4\xc3\xa4asiassa kaupunkien tehdasty\xc3\xb6v\xc3\xa4est\xc3\xb6st\xc3\xa4 koostuneiden, j\xc3\xa4senm\xc3\xa4\xc3\xa4r\xc3\xa4lt\xc3\xa4\xc3\xa4n suurten ja poliittisesti l\xc3\xa4hell\xc3\xa4 vasemmistoa olleiden osuuskauppojen sek\xc3\xa4 p\xc3\xa4\xc3\xa4asiassa maaseudun viljelij\xc3\xa4v\xc3\xa4est\xc3\xb6st\xc3\xa4 koostuneiden, j\xc3\xa4senm\xc3\xa4\xc3\xa4r\xc3\xa4lt\xc3\xa4\xc3\xa4n pienten ja poliittisesti l\xc3\xa4hell\xc3\xa4 porvareita olleiden osuuskauppojen kesken vahvistuivat, kun suuret osuuskaupat halusivat saada aatteellisessa keskusj\xc3\xa4rjest\xc3\xb6ss\xc3\xa4, Yleisess\xc3\xa4 Osuuskauppojen Liitossa enemm\xc3\xa4n m\xc3\xa4\xc3\xa4r\xc3\xa4ysvaltaa perustuen kunkin osuuskaupan j\xc3\xa4senm\xc3\xa4\xc3\xa4r\xc3\xa4\xc3\xa4n. Koska t\xc3\xa4m\xc3\xa4 oli kuitenkin jyrk\xc3\xa4sti osuustoiminnan yksi j\xc3\xa4sen - yksi \xc3\xa4\xc3\xa4ni -periaatetta vastaan, perustivat suuret osuuskaupat Elannon johdolla omaksi aatteelliseksi keskusj\xc3\xa4rjest\xc3\xb6ksi Kulutusosuuskuntien Keskusliiton (KK) vuonna 1916 ilmoittautuen edistysmieliseksi osuuskauppaliikkeeksi. Samalla se kuitenkin halusi pit\xc3\xa4\xc3\xa4 keskusliikkeen\xc3\xa4\xc3\xa4n Suomen Osuuskauppojen Keskuskunnan (SOK). T\xc3\xa4h\xc3\xa4n ei SOK suostunut, jolloin KK:n j\xc3\xa4senosuusliikkeet perustivat Suomen Osuustukkukaupan (OTK) vuonna 1917._NEWLINE_Poliittisen suuntataistelun kiihtyess\xc3\xa4 Tanner korosti, ett\xc3\xa4 Elanto haluaa palvella kaikkia p\xc3\xa4\xc3\xa4kaupunkiseudun asukkaita, aatteeseen katsomatta. Kaikille helsinkil\xc3\xa4isille t\xc3\xa4m\xc3\xa4 osuustoimintamalli ei kuitenkaan riitt\xc3\xa4nyt, vaan osa porvareista ryhtyi arkkitehti Jalmari Kekkosen johdolla puuhaamaan pellervolaiseen osuuskauppaliikkeeseen eli YOL:seen ja SOK:aan sitoutuvaa osuuskauppaa, jonka perustava kokous j\xc3\xa4rjestettiin 1919.\n_START_SECTION_\nElannon markkina-asema vahvistuu 1920- ja 1930-luvuilla\n_START_PARAGRAPH_\nElanto vahvistui markkinoilla nostaen Tannerin asemaa sek\xc3\xa4 valtakunnan politiikassa ett\xc3\xa4 p\xc3\xa4\xc3\xa4kaupungin elintarvike- ja v\xc3\xa4hitt\xc3\xa4iskaupassa. Osuuskunta rakensi uuden p\xc3\xa4\xc3\xa4konttorin Kaikukadulle, avasi uusia liikkeit\xc3\xa4 ja uudisti makkara- ja virvoitusjuomatehtaansa. Leip\xc3\xa4 pysyi perustuotteena, ja tuotannon turvaamiseksi rakennettiin uusi leipomo ja oma mylly. Tanner loi osuuskunnalleen omistamisen ideologian: myym\xc3\xa4l\xc3\xa4t ja tuotantolaitokset toimivat Elannon omissa kiinteist\xc3\xb6iss\xc3\xa4.\n_START_SECTION_\nSota-aika ja sen j\xc3\xa4lkeen\n_START_PARAGRAPH_\n1940- ja 1950-luvuilla sodasta toipuva Suomi rakensi ja kulutti. Elanto vastasi kysynt\xc3\xa4\xc3\xa4n perustamalla myym\xc3\xa4l\xc3\xb6it\xc3\xa4 toisensa per\xc3\xa4\xc3\xa4n; kaupungeissa jokaiseen kaupunginosaan ja maaseudulla jokaiseen kyl\xc3\xa4\xc3\xa4n._NEWLINE_Henkil\xc3\xb6st\xc3\xb6kulut kasvoivat ja pakottivat miettim\xc3\xa4\xc3\xa4n uusia toimintatapoja, kuten yhten\xc3\xa4ismyym\xc3\xa4l\xc3\xb6it\xc3\xa4 ja itsepalvelua, kuten ylioppilaiden suosima ruokala Kluuvikadun Elanto. Elannon ensimm\xc3\xa4inen pikamyym\xc3\xa4l\xc3\xa4 avattiin vuonna 1951. Se edusti ajan tapojen muutoksia. Muita uutuuksia kuluttajille olivat muovikassit, maitot\xc3\xb6lkit ja viimeinen myyntip\xc3\xa4iv\xc3\xa4 leip\xc3\xa4tuotteille.\n_START_SECTION_\nElanto laajentaa toimenkuvaansa 1960-luvulla\n_START_PARAGRAPH_\nHelsinki kasvoi edelleen voimakkaasti. Keskustassa korttelit alkoivat olla t\xc3\xa4ynn\xc3\xa4, ja yksitt\xc3\xa4isten liikerakennusten rakentaminen oli v\xc3\xa4h\xc3\xa4ist\xc3\xa4. Painopiste siirtyi l\xc3\xa4hi\xc3\xb6ihin ja aluerakentamiseen. Parhaat kauppapaikat jaettiin nelj\xc3\xa4n koplassa, johon kuuluivat Elanto, Helsingin Osuuskauppa, Kesko ja Tuko._NEWLINE_Elannon johto koki t\xc3\xa4ysremontin. V\xc3\xa4in\xc3\xb6 Tanner v\xc3\xa4istyi hallintoneuvoston johdosta ja Paavo Heinimo p\xc3\xa4\xc3\xa4johtajan paikalta. Uudeksi p\xc3\xa4\xc3\xa4johtajaksi valittiin tohtori Mauno Koivisto, mutta h\xc3\xa4n ei ehtinyt ottaa teht\xc3\xa4v\xc3\xa4\xc3\xa4 vastaan, koska sai samaan aikaan viran Suomen Pankista. Paikalle nimitettiin vuonna 1968 Ylermi Runko, joka johti liikett\xc3\xa4 aina vuoteen 1990 saakka._NEWLINE_Kuluttajien tottumukset muuttuivat. Autojen k\xc3\xa4ytt\xc3\xb6 oli lis\xc3\xa4\xc3\xa4ntynyt r\xc3\xa4j\xc3\xa4hdysm\xc3\xa4isesti ja v\xc3\xa4limatkat menett\xc3\xa4neet merkityst\xc3\xa4\xc3\xa4n. Ihmiset asioivat taajamissa, ja maaseutu autioitui. P\xc3\xa4\xc3\xa4kaupunkiseutu oli muuttovoittoaluetta, mutta perinteinen p\xc3\xa4ivitt\xc3\xa4istavarakauppa ei kannattanut. Elanto myi vain omaa leip\xc3\xa4\xc3\xa4ns\xc3\xa4, vaikka kuluttajat kysyiv\xc3\xa4t jo jotain muutakin._NEWLINE_V\xc3\xa4in\xc3\xb6 Tanner vastusti Elannon l\xc3\xa4htemist\xc3\xa4 anniskeluravintolabisnekseen, mutta joutui taipumaan hallintoneuvostouransa viimeisin\xc3\xa4 kuukausina. Anniskelu tuli p\xc3\xa4\xc3\xa4kaupunkiin Loviisan kautta, kun sik\xc3\xa4l\xc3\xa4inen osuusliike fuusioitui Elantoon. Pian my\xc3\xb6s Fennia ja Kappeli Helsingin keskustassa siirtyiv\xc3\xa4t Elannolle.\n_START_SECTION_\nVastoink\xc3\xa4ymisi\xc3\xa4 1970-luvulla\n_START_PARAGRAPH_\nElannon keskusliikkeen OTK:n varat hupenivat tappiollisen teollisuuden yll\xc3\xa4pitoon ja kannattamattomien Osuusliikkeiden tukemiseen. Kiinteist\xc3\xb6omaisuuden ansiosta osuusliike pysyi pinnalla, mutta perusbisnes py\xc3\xb6rii tappiolla. Edes Kannelm\xc3\xa4en ja Lepp\xc3\xa4vaaran uudet hypermarketit tai keskustan HM:t ja Pullapuodit eiv\xc3\xa4t muuttaneet kokonaisuutta.\n_START_SECTION_\nOsuusliike muuttaa bisneslinjaustaan 1980-luvulla\n_START_PARAGRAPH_\nRaskas teollisuus ja kannattamattomat Osuusliikkeet olivat ajaneet OTK:n kriisin partaalle. Pitk\xc3\xa4aikaiset vastuunkantajat v\xc3\xa4istyv\xc3\xa4t, ja valta keskittyi uudelle p\xc3\xa4\xc3\xa4johtajalle, joka laittoi saman tien tuulemaan. Osuusliikkeiden ja niiden omistaman OTK:n fuusiosta muodostui 1983 E-osuuskunta Eka, josta muotoutui 1987 Osuuskunta Eka-yhtym\xc3\xa4. Kuitenkin muista Osuusliikkeist\xc3\xa4 poiketen juuri Elanto ei l\xc3\xa4htenyt t\xc3\xa4h\xc3\xa4n mukaan, ja n\xc3\xa4in yli 65 vuotta kest\xc3\xa4nyt side Elannon ja OTK:n v\xc3\xa4lill\xc3\xa4 oli historiaa. Jo aiemmin samana vuonna KK:n nimi muutettiin muotoon Kulutusosuustoiminnan Keskusliitto j\xc3\xa4senin\xc3\xa4\xc3\xa4n fuusion j\xc3\xa4lkeen siis vain Eka ja Elanto._NEWLINE_Elanto hankki runsaasti aivan uutta liiketoimintaa: Tasokaluste ja Koti-idea toivat valikoimaan huonekaluja, Koneveljet kodinkoneita ja Pizzeria Nr 1 pitsoja. Elanto toimi kuitenkin ilman selv\xc3\xa4\xc3\xa4 laajenemisen strategiaa ja alkoi menett\xc3\xa4\xc3\xa4 uskoa omaan perusosaamiseensa.\n_START_SECTION_\nElannon ja HOK:n sulautuminen oli l\xc3\xa4hell\xc3\xa4\n_START_PARAGRAPH_\nElanto sai ensimm\xc3\xa4ist\xc3\xa4 kertaa kilpailijan entisest\xc3\xa4 keskusliikkeest\xc3\xa4\xc3\xa4n, kun Eka osti Valintatalo-ketjun. Elannon asemaa parantaakseen p\xc3\xa4\xc3\xa4johtaja Ylermi Runko viritti pariin otteeseen keskustelun Elannon ja Helsingin Osuuskaupan fuusiosta tai ainakin merkitt\xc3\xa4v\xc3\xa4st\xc3\xa4 yhteisty\xc3\xb6st\xc3\xa4. Vuonna 1989 fuusio oli l\xc3\xa4hemp\xc3\xa4n\xc3\xa4 kuin koskaan aiemmin. Runko otti yhteytt\xc3\xa4 Pentti Pasuriin ja HOK:n hallintoneuvoston avainhenkil\xc3\xb6ihin. HOK:n hallintoelimiss\xc3\xa4 aatteet ja johtajakysymykset kuitenkin her\xc3\xa4ttiv\xc3\xa4t ep\xc3\xa4luuloa, joka aiheutti hankkeen kaatumisen.\n_START_SECTION_\nE-liikkeen loppu\n_START_PARAGRAPH_\nVuonna 1992 Elanto ja Eka sek\xc3\xa4 SOK ja Suomen Osuuskauppojen Keskusliitto perustivat Co-op Suomen Kuluttajaosuustoiminnan Liiton (KOL), jolloin samassa yhteydess\xc3\xa4 Kulutusosuuskuntien Keskusliitto lopetti toimintansa ja E-liike siirtyi historiaan. KOL:n toiminta puolestaan p\xc3\xa4\xc3\xa4ttyi ainakin tosiasiallisesti vuoden 2003 lopussa.\n_START_SECTION_\nLama riepottelee liike-el\xc3\xa4m\xc3\xa4\xc3\xa4\n_START_PARAGRAPH_\n1990-luvun lama Suomessa oli vakavin vuosikymmeniin.  Ty\xc3\xb6tt\xc3\xb6mien m\xc3\xa4\xc3\xa4r\xc3\xa4 kohosi enimmill\xc3\xa4\xc3\xa4n l\xc3\xa4hes puoleen miljoonaan. Valtion ja kuntien verotulot romahtivat, ja sosiaaliturvan kulut kasvoivat._NEWLINE_Elanto aloitti uuden vuosikymmenen vauraana, mutta kannattamattomana ja yksin. Uusi p\xc3\xa4\xc3\xa4johtaja Jorma Sepp\xc3\xa4nen yritti keksi\xc3\xa4 l\xc3\xa4\xc3\xa4kkeit\xc3\xa4 lamaan. Liikkeit\xc3\xa4 ehostettiin, mutta myynti v\xc3\xa4heni. Jokainen kuluer\xc3\xa4 ja ty\xc3\xb6vaihe joutui suurennuslasin alle._NEWLINE_Elannon tavoin my\xc3\xb6s Eka oli pahassa kriisiss\xc3\xa4. Jorma Sepp\xc3\xa4nen sanoi irti Elannon ja Ekan s\xc3\xa4\xc3\xa4st\xc3\xb6kassatalletuksia ja el\xc3\xa4kevakuutusvaroja koskeneet keskin\xc3\xa4iset takuusopimukset. Elanto joutui maksamaan 135 miljoonan markan el\xc3\xa4kevastuuvajauksen, mutta s\xc3\xa4\xc3\xa4sti my\xc3\xb6hemmin l\xc3\xa4hes 300 miljoonaa, koska ei joutunut en\xc3\xa4\xc3\xa4 tilille Ekan tekemisist\xc3\xa4._NEWLINE_Osuuskunta Eka-yhtym\xc3\xa4 ajautui yrityssaneeraukseen vuonna 1993. Elannon johto n\xc3\xa4ki ilmassa vaaran merkit ja sai p\xc3\xa4\xc3\xa4rahoittajaltaan Kansallis-Osake-Pankilta lupauksen, ett\xc3\xa4 pankki vastaisi osuusliikkeen rahoituksesta my\xc3\xb6s siin\xc3\xa4 tapauksessa, ett\xc3\xa4 asiakasomistajat k\xc3\xa4visiv\xc3\xa4t levottomiksi ja s\xc3\xa4\xc3\xa4st\xc3\xb6kassatalletukset alkaisivat huveta._NEWLINE_Sepp\xc3\xa4nen luopui fuusioaikeistaan ja samalla virastaan. H\xc3\xa4n ilmoitti hallintoneuvoston puheenjohtajalle Erkki Tuomiojalle, ett\xc3\xa4 t\xc3\xa4m\xc3\xa4 voisi ryhty\xc3\xa4 etsim\xc3\xa4\xc3\xa4n p\xc3\xa4\xc3\xa4johtajaksi uutta miest\xc3\xa4. P\xc3\xa4\xc3\xa4johtajaksi valittiin v\xc3\xa4hitt\xc3\xa4iskaupparyhm\xc3\xa4n johtaja Tauno Palmroos.\n_START_SECTION_\nElanto etsii aktiivisesti yhteisty\xc3\xb6kumppania\n_START_PARAGRAPH_\nElannon uusi p\xc3\xa4\xc3\xa4johtaja Tauno Palmroos tarttui toimeen. H\xc3\xa4n k\xc3\xa4vi alustavia neuvotteluja fuusiosta tai muusta toimialaj\xc3\xa4rjestelyst\xc3\xa4 HOK:n varatoimitusjohtajan Esa Haapaniemen ja \xc3\x84ss\xc3\xa4-Partners Oy:n toimitusjohtajan Arto Hiltusen kanssa._NEWLINE_Toisaalla KOP ja Suomen Yhdyspankki fuusioituvat. Se oli Elannolle huono uutinen ja enteili ongelmia. Koko osuusliikett\xc3\xa4 kiinnostanut kysymys kuului: sitoiko KOP:n antama rahoituslupaus my\xc3\xb6s sen fuusiokumppania SYP:ia? P\xc3\xa4\xc3\xa4t\xc3\xb6s oli pel\xc3\xa4tynlainen: rahaa luvattiin kaikkeen muuhun, mutta ei siihen mihin sit\xc3\xa4 kipeimmin tarvittiin eli korvaamaan mahdollista s\xc3\xa4\xc3\xa4st\xc3\xb6kassan tyhjenemist\xc3\xa4._NEWLINE_Tieto rahoitusp\xc3\xa4\xc3\xa4t\xc3\xb6ksist\xc3\xa4 tuli julki, ja s\xc3\xa4\xc3\xa4st\xc3\xb6kassan j\xc3\xa4senet rynt\xc3\xa4siv\xc3\xa4t nostamaan talletuksiaan. Yhden aamup\xc3\xa4iv\xc3\xa4n aikana liikkeen kassasta l\xc3\xa4hti kymmeni\xc3\xa4 miljoonia markkoja, ja Elanto hakeutui yrityssaneeraukseen. Vastavalittu p\xc3\xa4\xc3\xa4johtaja sai jatkaa, koska velkojat eiv\xc3\xa4t pit\xc3\xa4neet h\xc3\xa4nt\xc3\xa4 syyllisen\xc3\xa4 osuuskaupan ahdinkoon. Yrityssaneerausohjelma valmistui nopeasti aiemman s\xc3\xa4\xc3\xa4st\xc3\xb6ohjelman pohjalta. Palmroos onnistui vakuuttamaan velkojille, ett\xc3\xa4 kaikki saisivat omansa. S\xc3\xa4\xc3\xa4st\xc3\xb6kassatallettajat saivat rahansa, kun valtio maksoi heid\xc3\xa4n saatavansa ja liittyi velkojien rintamaan._NEWLINE_Toisin kuin Ekan saneerauksessa v\xc3\xa4h\xc3\xa4n aiemmin, Elannon velkoja ei leikattu. Pelastajaksi tuli j\xc3\xa4lleen Tannerin perint\xc3\xb6, vahva kiinteist\xc3\xb6massa. Kivitaloja oli edelleen runsaasti, ja niiden arvo alkoi uudelleen kohota._NEWLINE_Saneeraus oli Elannolle vastenmielinen, mutta ainoa tapa p\xc3\xa4\xc3\xa4st\xc3\xa4 takaisin jaloilleen. Kaikki panokset olivat bisneksen elvytt\xc3\xa4misess\xc3\xa4. Saneerausohjelma tarjosi my\xc3\xb6s mahdollisuuden irrottautua sopimuksista, joiden purkaminen muuten olisi ollut mahdotonta tai k\xc3\xa4ynyt kalliiksi. Ahdingossa ollut osuusliike sai useita kaupallisia yhteisty\xc3\xb6tarjouksia. Toimivan johdon kannalta ainoaksi mahdollisuudeksi j\xc3\xa4i Tradeka-yhteisty\xc3\xb6._NEWLINE_Lama oli syv\xc3\xa4, mutta pohjakosketuksen j\xc3\xa4lkeen kannattavuus nousi varsin nopeasti plussalle, ensimm\xc3\xa4isen kerran sitten 1980-luvun lopun hullujen vuosien. Yhteisty\xc3\xb6 Tradekan kanssa sujui operatiivisella tasolla mutkattomasti. Omistajapolitiikassa n\xc3\xa4kemykset sen sijaan erosivat: Tradeka halusi yhti\xc3\xb6itt\xc3\xa4\xc3\xa4 kaiken liiketoiminnan, Elanto oli uskollinen osuustoimintataustaansa. Elannon ja Tradekan v\xc3\xa4hitt\xc3\xa4iskauppatoiminnot yhdistettiin yhteisiin ketjuihin (Siwa, Valintatalo ja Euromarket/Maxi). Elannon reviirin\xc3\xa4 oli p\xc3\xa4\xc3\xa4kaupunkiseutu h\xc3\xb6ystettyn\xc3\xa4 Tuusulan Riihikalliolla, ja Tradekalla puolestaan koko muu Suomi._NEWLINE_HOK:ssa vaihtui toimitusjohtaja lyhyen ajan sis\xc3\xa4ll\xc3\xa4 kahdesti. Pasurin ja Haapaniemen j\xc3\xa4lkeen vetovastuu siirtyi uudelle sukupolvelle, kun toimitusjohtajaksi valittiin Arto Hiltunen. HOK seurasi Elannon rimpuilua kuiville tiet\xc3\xa4en, ett\xc3\xa4 Elanto oli joutunut 1990-luvun alussa k\xc3\xa4ym\xc3\xa4\xc3\xa4n kovaa koulua ja trimmaamaan koneensa tuloskuntoon. Kun Elannon saneerauksen p\xc3\xa4\xc3\xa4arkkitehti Tauno Palmroos kuoli yll\xc3\xa4tt\xc3\xa4en, uudeksi p\xc3\xa4\xc3\xa4johtajaksi nousi rakennusliike Polarin Arto Ihto. Ihto oli yritysjohtajana strateginen vision\xc3\xa4\xc3\xa4ri ja yhteisty\xc3\xb6n rakentaja. H\xc3\xa4nen p\xc3\xa4\xc3\xa4m\xc3\xa4\xc3\xa4r\xc3\xa4ns\xc3\xa4 kiteytyi yksinkertaiseksi: Elanto ei selvi\xc3\xa4isi yksin. Sen olisi saatava kumppani, joka valittaisiin liiketaloudellisin perustein.\n_START_SECTION_\nElanto ja HOK sulautuvat\n_START_PARAGRAPH_\nKev\xc3\xa4\xc3\xa4ll\xc3\xa4 2000 Elannon hallitus hahmotti tulevaisuuttaan velkasaneerauksen j\xc3\xa4lkeisess\xc3\xa4 ajassa. Vaihtoehtoja oli kolme: riskialtis yhteisty\xc3\xb6 alan ulkopuolelta tulevien p\xc3\xa4\xc3\xa4omasijoittajien kanssa, yhteisty\xc3\xb6n syvent\xc3\xa4minen Osuuskunta Eka-yhtym\xc3\xa4st\xc3\xa4 Osuuskunta Tradeka-yhtym\xc3\xa4ksi muuttuneen konsernin kanssa tai kumppanuus HOK:n rinnalla. Kaikissa tapauksissa yhteisty\xc3\xb6n ehtona oli saneerauksesta irrottautuminen etuajassa. Sit\xc3\xa4 pidettiin t\xc3\xa4ysin mahdollisena._NEWLINE_Ihto sai hallitukselta tunnusteluvaltuudet ja tapasi Arto Hiltusen. Ihto tarjosi yhteisty\xc3\xb6t\xc3\xa4 p\xc3\xa4\xc3\xa4kaupunkiseudun p\xc3\xa4ivitt\xc3\xa4istavarakaupassa ja sai vastaehdotuksen suorasta fuusiosta. Tapaamiset tiheniv\xc3\xa4t, ja selvitykset k\xc3\xa4ynnistyiv\xc3\xa4t kummassakin osuusliikkeess\xc3\xa4. Yhdistymisen edellytykset rajautuivat kolmeen: Kilpailuviraston kantaan, Elannon vapautumiseen yrityssaneerauksesta ja irrottautumiseen Tradeka-yhteisty\xc3\xb6st\xc3\xa4._NEWLINE_Ensimm\xc3\xa4inen kohdista oli helpoin. Kilpailuvirasto ei n\xc3\xa4hnyt ennakkoarvioissaan yhdistymiselle esteit\xc3\xa4. My\xc3\xb6s saneerausohjelma eteni reippaasti etuajassa. Se oli ohi vuonna 2001. Kolmas ehto oli ty\xc3\xb6l\xc3\xa4in t\xc3\xa4ytt\xc3\xa4\xc3\xa4. Tradekalla oli Elannon kanssa joukko sopimuksia, joita se ei halunnut purkaa. Parin vuoden neuvottelujen j\xc3\xa4lkeen p\xc3\xa4\xc3\xa4stiin sopuun irrottautumisen hinnasta: 46 Siwaa, yksi Valintatalo ja kaksi hotellia (Cumulus Seurahuone ja Cumulus Olympia) siirtyiv\xc3\xa4t Tradekalle._NEWLINE_Vuoden 2003 lopussa Elanto lopetti toimintansa (samoin HOK) ja vuoden 2004 alussa aloitti Helsingin Osuuskauppa Elanto. Uudistuksen my\xc3\xb6t\xc3\xa4 kaikkiaan 42 Elannolle kuulunutta Valintataloa, Siwaa ja Maxia muuttuivat vuosien 2003-04 aikana S-ryhm\xc3\xa4n ketjujen myym\xc3\xa4l\xc3\xb6iksi siten, ett\xc3\xa4 uusia Alepoita oli 29, jotka oli muutettu pienimmist\xc3\xa4 Valintataloista (19 kpl) ja Siwoista (10 kpl), ja S-marketeja 9, jotka oli muutettu suuremmista Valintataloista (5 kpl) ja Valintatalo Plus -myym\xc3\xa4l\xc3\xb6ist\xc3\xa4 (4 kpl). Maxi-marketeista kolme (Isossa Omenassa, Sellossa ja Kannelm\xc3\xa4ess\xc3\xa4) muutettiin Prismoiksi ja yksi tavaratalomainen Maxi Hakaniemess\xc3\xa4 k\xc3\xa4ytt\xc3\xb6tavaraosastoiltaan Sokos-tavarataloksi ja elintarvikeosastoltaan S-marketiksi. Uuden osuuskaupan toimipaikoista Elannon peruja olivat my\xc3\xb6s mm. ravintolat Highlight, Kappeli ja Zetor, OlutHuoneet (esim. William K), olutpubit Aapelin Baari, K\xc3\xa4pygrilli, Martinralli, Pirjon Krouvi, Poseidon ja Tinatuoppi sek\xc3\xa4 Backas-puutarhakeskus. Elannon Hautauspalvelun nimeksi tuli HOK-Elannon Hautauspalvelu, Sateenkaari-kosmetiikkamyym\xc3\xa4l\xc3\xa4t korvattiin Emotion-ketjun myym\xc3\xa4l\xc3\xb6ill\xc3\xa4 ja Ramada Hotel Presidentti siirtyi Sokos Hotels -ketjuun.'